આપણે ત્યાં પહેલેથી જ ‘કેરિયર ચોઇસ’ યાને કે કારકિર્દી પસંદ કરવાના બહુ ડખા છે. હજુ થોડાં વર્ષો પહેલાં કોઇપણ છોકરાંને પૂછો કે ‘લ્યા મોટો થઇને શું બનવાનો છે ? ’ તો મોટાભાગે એ નાક લૂછતાં લૂછતાં એવો જ જવાબ આપે કે ‘મારે ડોક્ટર બનવાનું છે. ’ હવે તો થોડો સમય બદલાયો છે. કેટલાક માં-બાપને પોતાનું છોકરું આઇપીએલની કોઇ ટીમ દ્વારા હરરાજીમાં ઊંચા ભાવે ખરીદાય તેવાં પણ સપનાં આવે છે. એમ તો છોકરાને કલેક્ટરથી માંડીને તલાટીની પરીક્ષા પાસ કરાવવાનાં સપનાં જોનારાં માં-બાપોનો પણ તોટો નથી. પરંતુ, હજુ સુધી આપણે ત્યાં ‘છોકરાંની જિંદગી એવી બનાવવી છે કે એની બાયોપિક ઉતરી જાય ’ એવો કેરિયર ગોલ કોઇએ નક્કી કર્યાનું જાણ્યું નથી. અત્યારે દેશમાં જેટલી બાયોપિક બની રહી છે કે બની ગઇ છે તે બધામાં કોમન ફેક્ટર એ જ છે કે કોઇ બાયોપિકના નાયક કે નાયિકાને વર્ષો પછી પોતાની જિંદગીની બાયોપિક ઉતરશે એવી ખબર જ ન હતી.